b'\n_START_ARTICLE_\nZagv\xc4\x97s dinastija\n_START_SECTION_\nDinastijos prad\xc5\xbeia\n_START_PARAGRAPH_\nDinastija kilo i\xc5\xa1 agau tautos, kuri kadaise buvo apgyvendinusi \xc5\xa1iaurin\xc4\x99 Etiopijos kalnyno dal\xc4\xaf. Dinastijos pavadinimas kilo i\xc5\xa1 gezo kalbos \xc5\xbeod\xc5\xbeio Ze-Agaw, kas rei\xc5\xa1kia "i\xc5\xa1 agau", "agau kilm\xc4\x97s". Kadangi visos kitos Etiopijos dinastijos buvo semiti\xc5\xa1kos (habe\xc5\xa1a) kilm\xc4\x97s, \xc5\xa1i dinastija oficialiai yra laikoma tarsi "i\xc5\xa1kritusia i\xc5\xa1 konteksto": jos atstovai nebuvo Saliamono palikuonys._NEWLINE_Kilm\xc4\x97s regionas buvo Lasta (dalis istorinio Volo regiono), kadaise gausiai gyvenamas agau. \xc4\x8cia v\xc4\x97liau buvo ir Zagv\xc4\x97s valstyb\xc4\x97s centras, sostin\xc4\x97 Lalibela. I\xc5\xa1 \xc5\xa1io regiono kilo dinastijos \xc4\xafk\xc5\xabr\xc4\x97jas Mara Takla Haimanotas, kuris buvo ved\xc4\x99s paskutiniojo Aksumo imperatoriaus Dil Naodo dukter\xc4\xaf ir buvo jo generolas. Jis nuvert\xc4\x97 Dil Naod\xc4\x85 ir pasiskelb\xc4\x97 naujuoju imperatoriumi._NEWLINE_D\xc4\x97l patikim\xc5\xb3 \xc5\xa1altini\xc5\xb3 tr\xc5\xabkumo n\xc4\x97ra vieningai priimtos nuomon\xc4\x97s, kada \xc5\xa1i dinastija at\xc4\x97jo \xc4\xaf vald\xc5\xbei\xc4\x85. Kai kurie \xc5\xa1altiniai taigia, jog Zagv\xc4\x97s prad\xc4\x97jo valdyti X a., kiti j\xc5\xb3 valdymo prad\xc5\xbei\xc4\x85 nukelia \xc4\xaf XII a.\n_START_SECTION_\nRaida\n_START_PARAGRAPH_\nZagvi\xc5\xb3 laikotarpiu Etiopija ap\xc4\x97m\xc4\x97 tik dabartin\xc4\x97s Etiopijos \xc5\xa1iaurines sritis ir Eritr\xc4\x97j\xc4\x85 (istorinius regionus Volo, Tigraj\xc5\xb3, Mereb Mela\xc5\xa1\xc4\x85 taip pat dal\xc4\xaf Begmendero). Vietov\xc4\x97s aplink Tanos e\xc5\xbeer\xc4\x85, taip pat dabartin\xc4\x97 ryt\xc5\xb3 ir piet\xc5\xb3 Etiopija valstybei nepriklaus\xc4\x97._NEWLINE_Nors Zagvi\xc5\xb3 laikotarp\xc4\xaf da\xc5\xbenai linkstama laikyti tamsiaisiais am\xc5\xbeiais, daug mokslinink\xc5\xb3 pripa\xc5\xbe\xc4\xafsta, kad tuo metu Etiopijos civilizacija pasiek\xc4\x97 \xc5\xbeymi\xc5\xb3 pasiekim\xc5\xb3. Klest\xc4\x97jo centralizuota vald\xc5\xbeia, buvo nuolatin\xc4\x97 sostin\xc4\x97 Rohoje (v\xc4\x97liau Lalibela), kur buvo sukurti nuostab\xc5\xabs architekt\xc5\xabros \xc5\xa1edevrai Lalibelos ba\xc5\xbeny\xc4\x8dios._NEWLINE_1270 m. Zagv\xc4\x97s dinastija buvo nuversta amhar\xc5\xb3 kilm\xc4\x97s karved\xc5\xbeio Jekuno Amlak, kuris save kildino i\xc5\xa1 paskutinio Aksumo dinastijos imperatoriaus, ir skelb\xc4\x97si atk\xc5\xabr\xc4\x99s Saliamonid\xc5\xb3 dinastij\xc4\x85. Zagv\xc4\x97s buvo nugal\xc4\x97ti. J\xc5\xb3 dinastija buvo paskirta valdyti Vago region\xc4\x85, kur jie buvo tituluojami Vago vietininkais, t. y. vag\xc5\xa1umais.'